《碧落洞》
宋代·程之才

名因物之累，物尝不厌名。标之曰到难，日有车马声。

苍崖匪才凿，洞室百步宏。潜龙想鳞鬣，石乳悬旒缨。

溪流湛其中，吞吐日月精。其源咫尺耳，盥濯未尝经。

我来先振衣，色变水石清。倚杖聊四顾，高低古今铭。

颇恨辙迹多，不益云萝情。西南有复岭，烟霞昼晦冥。

呼僧指问之，山外或小平。茅茨构石壁，兔鹿浑微生。

沈吟幽栖地，雅兴宿志并。何时一椽屋，散发入岩坰。

脱略五千言，坐忘六尺形。看云会所适，以此休馀龄。

作者简介：程之才，字正辅，眉山（今属四川）人。仁宗嘉祐进士。官广南东路提刑（清嘉庆《四川通志》卷一五一）。今录诗三首。